આમ આદમી પાર્ટીના સભ્યોની ફરિયાદ એવી છે કે લેફ્ટેનન્ટ ગવર્નરના નિવાસસ્થાને મુખ્યપ્રધાન અરવિંદ કેજરીવાલને તેમના ધરણાનો અપમાનજનક રીતે અંત લાવવો પડ્યો એ માટે કોંગ્રેસ જવાબદાર છે. કોંગ્રેસે છેક સુધી કેજરીવાલના ધરણાને સમર્થન આપ્યું નથી. છેલ્લા લગભગ એક વર્ષથી આમ આદમી પાર્ટી કોંગ્રેસને મનાવવા પ્રયાસ કરી રહી છે. લેફ્ટેનન્ટ ગવર્નરની સત્તા મર્યાદિત કરવા તેમજ ઇવીએમ મશીન જેવા સમાન મુદ્દાઓ અંગે એક એજન્ડાનો સ્વીકાર કરીને સાથે મળીને આગળ વધવાના આમ આદમી પાર્ટીના સૂચનને કોંગ્રેસે ફગાવી દીધું છે. દિલ્હી કોંગ્રેસના પ્રમુખ અજય માકન અને પૂર્વ મુખ્યપ્રધાન શીલા દીક્ષિત કોંગ્રેસ સાથે આમ આદમી પાર્ટીના જોડાણમાં અવરોધક બને છે. તેઓ એવું માને છે કે આમ આદમી પાર્ટીને વિપક્ષથી અળગા કરી દેવામાં આવે તો તે જે રીતે રાતોરાત ઊભરી આવી હતી એ જ ઝડપથી આ પાર્ટીનો અસ્ત થઈ જશે. જોકે પશ્ચિમ બંગાળનાં મુખ્યપ્રધાન મમતા બેનરજી કેજરીવાલ પ્રત્યે કૂણી લાગણી ધરાવે છે.